b'\n_START_ARTICLE_\nHelm Polde\n_START_PARAGRAPH_\nHelm Polde er et 40 hektar stort flyvesandsomr\xc3\xa5de i den sydlige del af den statsejede H\xc3\xb8nning Plantage, lige nordvest for Arrild mellem Sk\xc3\xa6rb\xc3\xa6k og Toftlund i T\xc3\xb8nder Kommune. Det er en s\xc3\xa6regen natur p\xc3\xa5 den sandede del af Toftlund Bakke\xc3\xb8, med \xc3\xb8er af gammelt flyvesand omgivet af plantage mod nord og intensivt dyrkede marker mod syd. Plantagen domineres af smeltevandssand eller -grus nord for landevejen, medens flyvesand i form af en indsande dominerer i syd. Smeltevandsaflejringerne overlejres af flyvesand i mindre pletter i den nordlige del af plantagen._NEWLINE_Hedelyng og ene udg\xc3\xb8r de markante bevoksninger i dette fredede og ellers tr\xc3\xa6l\xc3\xb8se omr\xc3\xa5de. Fra den n\xc3\xa6rliggende H\xc3\xb8nning Plantage vandrer krondyr ud p\xc3\xa5 Helm Polde. Der er flere forholdsvis sj\xc3\xa6ldne fugle i omr\xc3\xa5det, der spiller sammen med plantagen og H\xc3\xb8nning Mose. Tranen har opholdt sig her i yngleperioden, og r\xc3\xb8drygget tornskade ses ogs\xc3\xa5. Hvepsev\xc3\xa5gen yngler i plantagen._NEWLINE_Hele omr\xc3\xa5det Helm Polde (40 ha) blev fredet i 1952, og omr\xc3\xa5det er en del af Natura 2000-omr\xc3\xa5de nr. 93 Lindet Skov, H\xc3\xb8nning Mose, H\xc3\xb8nning Plantage og Lovrup Skov.'